Keywords

Summary



Keywords

1. Riigiabi – Keeld – Erandid – Komisjoni kaalutlusõigus – Hindamiskriteeriumid – Komisjoni kehtestatud suuniste mõju

(EÜ artikli 87 lõige 3)

2. Riigiabi – Keeld – Erandid – Abi, mille suhtes võib kohaldada EÜ artikli 87 lõike 3 punktis c ette nähtud erandit – Investeerimisabi põllumajandussektoris

(EÜ artikkel 33, EÜ artikli 36 esimene lõik ja EÜ artikli 87 lõike 3 punkt c; komisjoni teatis 2000/C 28/02)

Summary

1. Komisjonil on EÜ artikli 87 lõike 3 kohaldamisel laiaulatuslik kaalutlusõigus, mille kasutamine hõlmab keerulisi majanduslikke ja sotsiaalseid hinnanguid, mida tuleb anda ühenduse kontekstis. Käitumisreegleid vastu võttes ja nende avaldamisega teada andes, et ta kavatseb neid edaspidi nendega hõlmatud juhtumitele kohaldada, piirab komisjon oma kaalutlusõigust ega saa neist normidest kõrvale kalduda, ilma et tema suhtes olenevalt olukorrast rakendataks sanktsioone selliste õiguse üldpõhimõtete rikkumise eest nagu võrdne kohtlemine või õiguspärase ootuse kaitse. Sellest tuleneb, et raamprogrammid ja teatised, mida komisjon riigiabi valdkonnas vastu võtab, on talle kohustuslikud tingimusel, et need ei kaldu kõrvale asutamislepingus sätestatud õigusnormidest.

(vt punktid 46 ja 47)

2. Komisjon võib leida, et meede, mis on suunatud piirkonna või tegevuse arendamiseks, on ühisturuga kokkusobimatu, kui see on antud sellises sektoris, nagu seda on põllumajandustoodete töötlemine, kus igasugune tootmise suurenemine tavapäraste turuväljundite puudumisel mõjutab ühendusesisest kaubandust ühiste huvidega vastuolus oleval määral, sõltumata selle positiivsetest tagajärgedest asjaomasele piirkonnale või tegevusele.

Nimelt tuleb EÜ artikli 87 lõike 3 punkti c tõlgendada põhimõtteliselt selliselt, et kui abi antakse ülemäärase tootmismahuga turul, siis mõjutab see kaubandustingimusi ühiste huvidega vastuolus oleval määral.

Asjaolu, et abi toob piirkonnale või asjaomasele majandussektorile kaasa positiivsed tagajärjed, ei tähenda ilmtingimata seda, et selle abi peab tunnistama ühisturuga kokkusobivaks. Nimelt nähtub EÜ artikli 87 lõike 3 punktist c, et kui abimeede mõjutab kaubandustingimusi ühiste huvidega vastuolus oleval määral, ei saa seda ühisturuga kokkusobivaks tunnistada sõltumata temaga kaasnevatest võimalikest positiivsetest tagajärgedest. Seetõttu peab komisjon hinnangu andmisel sellele, mil moel mõjutab abimeede kaubandust, võtma arvesse kõiki asjassepuutuvat meedet ja turgu iseloomustavaid asjaolusid.

Sellest esmase õiguse tõlgendusest tuleks lähtuda ka põllumajandussektorile antava abi puhul. Nimelt nähtub EÜ artikli 36 esimesest lõigust, mis tunnustab põllumajanduspoliitika ülemuslikkust võrreldes asutamislepingu konkurentsi valdkonna eesmärkidega, et asutamislepingu sätete võimalikuks kohaldamiseks selles valdkonnas tuleb võtta arvesse EÜ artiklis 33 sätestatud eesmärke, milleks on ühise põllumajanduspoliitika eesmärgid. Seega peab komisjon hinnangu andmisel mainitud sektoris antava riigiabi kokkusobivusele võtma arvesse selle poliitika nõudeid, mis vastavad nõuetele, mis kehtivad ühisturul tervikuna. Nende nõuete hulgas esineb tootmise kontroll.

Sellest tuleneb, et põllumajandussektorile antavat riigiabi käsitlevate ühenduse suuniste punktis 4.2.5 esinevad käitumisreeglid, millest lähtuvalt komisjon leiab ühisturuga kokkusobimatu olevat abi, mis on seotud põllumajandustoodete töötlemise ja tootmisega, kui seda antakse olukorras, kus tavapärased turuväljundid puuduvad, on kooskõlas esmase õiguse sätetega ja eelkõige EÜ artikli 87 lõike 3 punktiga c, mida kohaldatakse ühise põllumajanduspoliitika eesmärke silmas pidades.

(vt punktid 48–53)